OPERATIVNI CILJI IN VSEBINE

**POSLUŠANJE IN SLUŠNO RAZUMEVANJE**

Vir: [UN](https://www.gov.si/assets/ministrstva/MIZS/Dokumenti/Osnovna-sola/Ucni-nacrti/obvezni/UN_anglescina.pdf) 2016, str. 12–14.

Učenci razvijajo te spretnosti, da bodo razumeli besedna sporočila v angleščini in nebesedne slušne prvine sporazumevanja, jih uporabljali v komunikaciji in za pridobivanje novih znanj.

**Cilji drugega vzgojno-izobraževalnega obdobja**

Učenci ob poslušanju in poslušanju z gledanjem:

**Poslušanje:**

* nadaljujejo z razvijanjem strategij poslušanja in slušnega razumevanja ter sporazumevalnih strategij (npr. prepoznavanje glavnih misli besedil, iskanje določenih podatkov itd.);

**Jezikovna zmožnost:**

* ob poslušanju besedil (v skladu s predlaganimi temami) in delu z njimi spoznajo nekaj preprostih, pogosto rabljenih jezikovnih struktur in besedišče ter njihov pomen in rabo v sobesedilu;

**Pragmatična zmožnost:**

* uporabljajo osnovne sporazumevalne funkcije (npr. vprašanja, pozdravi);
* spoznajo osnovne lastnosti krajših in preprostih besedil (npr. eno- in večgovorna besedila);
* spoznajo najosnovnejše prvine nebesedne podpore govoru in njihov pomen in to uporabljajo v govoru; že v predhodni stopnji;

**Sociolingvistična/družbeno-kulturna zmožnost:**

* spoznajo najosnovnejše jezikovne označevalce družbenih razmerij (pozdravi, naslavljanja) in nekatere vljudnostne dogovore (npr. zahvala, opravičilo);

**Medkulturna ozaveščenost:**

* se ozaveščajo o nekaterih najosnovnejših medkulturnih podobnostih in razlikah v najširšem smislu – v razredu, najbližjem okolju (tudi s pomočjo starosti idr. primernih izvirnih besedil);
* razvijajo svojo medkulturno občutljivost;

**Besedila in okoliščine:**

* poslušajo govor v živo in videoposnetke; besedila so nezapletena, kratka, najprej z bogato nebesedno podporo, ki se lahko postopoma zmanjšuje; šumov, motenj in drugega je malo, narečnih in drugih posebnosti skoraj ni, hitrost govora je večinoma prilagojena oz. po potrebi upočasnjena (več o besedilih glej v pogl. Standardi znanja); za preverjanje razumevanja poslušanja učenci uporabljajo slovenščino/italijanščino/madžarščino, nebesedni odziv ali kratek besedni odziv v angleščini.

**Cilji tretjega vzgojno-izobraževalnega obdobja**

V tretjem obdobju učenci še razvijajo nedosežene cilje iz drugega vzgojno-izobraževalnega obdobja, ti pa se tudi nadgrajujejo in širijo, tako da učenci:

**Poslušanje:**

* razvijajo in nadgrajujejo širši nabor strategij poslušanja ter učnih in sporazumevalnih strategij (npr. prepoznavanje dejstev in mnenj oz. stališč);

**Jezikovna zmožnost:**

* ob poslušanju besedil (v skladu s predlaganimi temami) in delu z njimi spoznajo kompleksnejše, razmeroma pogosto rabljene jezikovne strukture in širši nabor besedišča v skladu s predlaganimi temami ter njihov pomen in rabo v sobesedilu;

**Pragmatična zmožnost:**

* spoznajo pomen in rabo sporazumevalnih funkcij in vzorcev socialne interakcije;
* spoznajo prvine zgradbe različnih besedil glede na njihovo vlogo (npr. pripovedna besedila), prepoznavajo značilnosti govora, npr. govorne menjave, razvoj teme in logično sosledje, stopnjo »formalnosti« besedila, interpretirajo (govorčev) sporočevalni namen;
* spoznajo in interpretirajo ustrezne prvine nebesedne podpore govoru ter jih uporabljajo v govoru;

**Sociolingvistična/družbeno-kulturna zmožnost:**

* spoznajo osnovne jezikovne označevalce družbenih razmerij (spoznajo nekatere vljudnostne dogovore in prepoznavajo očitne oblike nevljudnosti, ki so odsev medkulturnih razlik);
* prepoznajo nekatere značilnosti v jezikovnih registrih in narečjih ter najočitnejše razlike med njimi in se ozaveščajo o njihovi ustreznosti;
* spoznajo osnovno ljudsko modrost v angleščini (pregovore ipd.);

**Medkulturna ozaveščenost:**

* spoznajo medkulturne podobnosti in razlike v tradicionalni in sodobnih kulturah ciljnega jezika in drugih, zlasti evropskih kultur;
* razvijajo svojo medkulturno občutljivost in zmožnost prepoznavanja in uporabe različnih strategij pri stikih s pripadniki drugih kultur in to uporabljajo v sporazumevanju.

**Besedila in okoliščine:**

Govor poteka v živo in/ali je posnet (avdio- in videoposnetki); besedila so jezikovno kompleksnejša in manj predvidljiva kot v drugem obdobju, z nebesedno podporo, okoliščine so lahko že polavtentične in avtentične, a primerne starosti, jezikovnemu znanju, interesom učencev ipd. Poleg standardnih različic ciljnega jezika so učenci izpostavljeni tudi govornim besedilom z značilnostmi govorcev drugih jezikov (npr. evropskih) (več o besedilih glej v pogl. 4 Standardi znanja); za preverjanje dejavnosti poslušanja učenci uporabljajo nebesedni odziv, v besednem odzivu pa slovenščino/italijanščino/madžarščino in angleščino.